En 62-årig mand er kendt skyldig i at have overfaldet en 59-årig mand. Det blev onsdag afgjort ved Retten i Hjørring. Manden er blevet dømt for vold af særlig rå, brutal og farlig karakter, og han har valgt at modtage dommen. Det oplyser anklagerfuldmægtig ved Nordjyllands Politi Katja Gram. Det har været en skærpende omstændighed, at den 62-årige mand tidligere er dømt for vold. Udover dommen for vold af særlig rå, brutal og farlig karakter var der nedlagt påstand om udvisning af landet. Manden endte med at få en advarsel om udvisning. Kendte hinanden Overfaldet fandt sted natten til 2. marts i år på en adresse i Frederikshavn, hvor den 62-årige mand ifølge anklagemyndigheden stak offeret ned med en kniv eller en anden spids genstand, hvilket resulterede i en seks centimeter dyb læsion. Den 62-årige mand og offeret, der er en mand på 59 år, kendte hinanden i forvejen. Den 59-årige mand blev ramt omkring mellemgulv og lever. Stikket var som nævnt cirka seks centimeter dybt og forårsagede en mindre blødning ved offerets mavesæk, ligesom en mindre pulsåre blev ramt.

Referat:
Der er nu faldet dom i sagen om en 62-årig mand, som er kendt skyldig i at have overfaldet en 59-årig mand med kniv.